Zuma gekap oor ‘ANC kom eerste’President Jacob Zuma (Februarie 2015) Foto: Siyasanga Mbambani, departement van kommunikasie Refiloe Nt’sekhe, die DA se nasionale woordvoerder, het gesê dit is ongehoord dat ŉ president wat ŉ eed afgelê het om getrou aan die Republiek van Suid-Afrika te wees so iets sal sê. Zuma het volgens berigte Saterdag by die ANC se KwaZulu-Natalse verkiesingskonferensie gesê hy glo die ANC se belange kom eerste bo dié van die land. “Ek het eenkeer met iemand gestry wat gesê het die land kom eerste en gesê ek het begrip [vir die siening], maar ek glo my organisasie, die ANC, kom eerste,” het hy glo aan afgevaardigdes by die konferensie gesê. “Pres. Zuma moet die stelling onmiddellik terugtrek en om verskoning vra,” het Nt’sekhe gesê. “Dit is ’n belediging vir elke Suid-Afrikaner, ŉ skending van die eed van sy kantoor en kan nie onbetwis gelaat word nie.” Nt’sekhe het gesê sulke stellings skep ruimte vir misbruik van mag tot nadeel van gewone burgers in die naam van die ANC. “’n President van die republiek moet altyd in die beste belange van Suid-Afrika optree deur die vooruitgang van die republiek te bewerkstellig en almal wat dit leed wil aandoen, teen te staan.” “Die DA is trots om ŉ party te wees wat altyd Suid-Afrika eerste stel. Ons glo in een nasie, met een toekoms, gebou op die waardes van vryheid, regverdigheid en geleentheid. Hierdie visie beteken Suid-Afrika kom altyd eerste.”